3.6

Lukuun V sisältyy valvontatoimenpiteitä koskevia muutoksia, joista mainittakoon erityisesti seuraavat: 3.6.1 Komissio ei hyväksy kalastus- tai pyyntialusten taannehtivaa sisällyttämistä luetteloihin, jotka jäsenvaltioiden on toimitettava komissiolle vähintään 45 päivää ennen kulloisenkin kalastuskauden alkamista. 3.6.2 Tonnikalankalastuksen tiukan valvonnan varmistamiseksi EU:n pyyntialuksen päällikön on kirjattava kalastuspäiväkirjaan yhteisen kalastuspolitiikan sääntöjen noudattamista koskevan yhteisön valvontajärjestelmän vaatimien tietojen lisäksi ehdotetun asetuksen liitteessä II luetellut tiedot. 3.6.3 Muiden sopimuspuolten kanssa toteutettavia yhteisiä kalastustoimia ei sallita lainkaan. 3.6.4 Asetuksen 302/2009 siirtotoimia koskeva artikla ehdotetaan korvattavaksi kokonaan uudella artiklalla, jossa säädetään aiempaa tehokkaammasta ja selvemmästä siirtotoimien valvontajärjestelmästä. 3.6.5 Myös artikla, jossa säädetään kasvatushäkkiin siirtämistä koskevista toimista, korvataan kokonaan uudella. 3.6.6 Alusten satelliittiseurantajärjestelmää (VMS, satellite-based vessel monitoring system) koskevaa artiklaa laajennetaan siten, että siihen sisällytetään velvoite, jonka mukaan ICCAT:n tonnikalaa pyytävien alusten rekisteriin kuuluvien kalastusalusten on alettava toimittaa ICCAT:lle VMS-tietoja vähintään 15 päivää ennen kalastuskausien alkua ja jatkettava sitä vähintään 15 päivää kalastuskausien päättymisen jälkeen. VMS-tietojen toimittamista ei myöskään saa keskeyttää alusten ollessa satamassa. 3.6.7 Rysäpyynnin kirjaamista ja siitä raportoimista koskevaa artiklaa muutetaan siten, että jokaisen kalastustoimen jälkeen kirjatun rysällä pyydetyn saaliin lisäksi on ilmoitettava arvio rysässä jäljellä olevista määristä. 3.6.8 Myös ICCAT:n yhteistä kansainvälistä tarkastusjärjestelmää koskevaa artiklaa laajennetaan siten, että jos yli 15 jonkin jäsenvaltion kalastusalusta harjoittaa milloin tahansa tonnikalan kalastustoimintaa ICCAT-yleissopimusalueella, kyseisellä jäsenvaltiolla on tuolloin oltava yleissopimusalueella tarkastusalus tai sen on tehtävä yhteistyötä toisen jäsenvaltion tai sopimuspuolen kanssa tarkastusaluksen operoimiseksi alueella. 3.6.9 Kansallista tarkkailijaohjelmaa koskevaa 30 artiklaa muutetaan laajentamalla ohjelmaa siten, että se kattaa — 100 prosenttia 24 metrin pituisista aktiivisista nuottaa käyttävistä pyyntialuksista vuonna 2011 — 100 prosenttia enintään 20 metrin pituisista aktiivisista nuottaa käyttävistä pyyntialuksista vuonna 2012 — 100 prosenttia hinausaluksista. 3.6.10 ICCAT:n alueellista tarkkailijaohjelmaa koskevan artiklan 1 kohta korvataan säännöksellä, jonka mukaan kunkin jäsenvaltion on varmistettava ICCAT:n alueellisen tarkkailijan läsnäolo — kaikilla yli 24 metrin pituisilla nuotta-aluksilla koko vuoden 2011 kalastuskauden ajan — kaikilla yli 20 metrin pituisilla nuotta-aluksilla koko vuoden 2012 kalastuskauden ajan — kaikilla nuotta-aluksilla niiden pituudesta riippumatta koko kalastuskauden ajan vuodesta 2013 lähtien. 3.6.10.1 Mainituille nuotta-aluksille, joilla ei ole alueellista tarkkailijaa, ei anneta lupaa kalastaa tonnikalaa tai harjoittaa tonnikalankalastukseen liittyvää toimintaa. 3.6.11 Videotallenteiden saatavuutta koskeva 32 artikla korvataan artiklalla, johon lisätyn uuden kohdan mukaan jäsenvaltioiden on toteutettava tarvittavat toimenpiteet alkuperäisen videotallenteen korvaamisen, editoinnin tai muuntelun välttämiseksi. 3.6.12 Asetukseen ehdotetaan lisättäväksi uusi 33 a artikla, jonka otsikko on ”Unionin tarkastussuunnitelman toimittaminen ICCAT:lle” ja jonka mukaan jäsenvaltioiden on toimitettava komissiolle viimeistään kunkin vuoden syyskuun 15. päivänä seuraavaa vuotta koskeva tarkastussuunnitelmansa. Komissio toimittaa unionin tarkastussuunnitelman ICCAT:n sihteeristölle vahvistettavaksi. 3.6.13 Markkinatoimenpiteitä koskevan 34 artiklan 1 kohta ehdotetaan korvattavaksi uudella säännöksellä, jossa paitsi kielletään sellaisten tonnikalojen kotimaan kauppa, purkaminen, tuonti, vienti, siirtäminen häkkiin lihotettavaksi tai kasvatettavaksi, jälleenvienti ja jälleenlaivaus, joiden mukana ei ole asetuksessa edellytettäviä tarkkoja, täydellisiä ja vahvistettuja asiakirjoja, myös edellytetään, että näiden toimien yhteydessä mukana ovat lisäksi tonnikalaa (Thunnus thynnus) koskevasta saaliinkirjausohjelmasta ja neuvoston asetuksen (EY) N:o 1984/2003 muuttamisesta 7. heinäkuuta 2010 annetussa Euroopan parlamentin ja neuvoston asetuksessa (EU) N:o 640/2010 vaaditut asiakirjat. 3.6.14 Lopuksi asetusehdotuksessa tehdään valvontatoimenpiteitä koskevaan lukuun V sisältyvät muutokset asetuksen liitteiden korvaamiseksi ja muuttamiseksi kaikkien muutettujen toimien mukaisesti.